Buyuk Britaniyada yashovchi 100 mingga yaqin ukrainalik qochqinning uch yillik vizalari muddati tugashi sababli, ular 2025 yilda chiqarib yuborilishi xavfi bor. Bu haqda Konservativ partiyadan Britaniya parlamenti deputati Robert Baklend bayonotiga asoslanib, The Telegraph gazetasi xabar berdi. Foto: ctvnews Boris Jonson kabinetida adliya vaziri bo‘lib ishlagan Baklend Buyuk Britaniya hukumatini ukrainalik qochqinlarga «ko‘proq doimiy maqom» berish masalasini ko‘rib chiqishga va bu yil tegishli tayyorgarlik ishlarini olib borishga chaqirdi. Aniqlik ukrainalik oilalarga kelajak hayotini rejalashtirish imkonini beradi, dedi Robert Baklend. The Telegraph nashriga ko‘ra, Rossiyaning Ukrainaga harbiy hujumi boshlanganidan beri Buyuk Britaniya 182 mingdan ortiq ukrainalik qochqinni qabul qilgan, ularning aksariyati so‘nggi olti oy ichida kelgan.